b'\n_START_ARTICLE_\nKANDU\n_START_SECTION_\nHistorie\n_START_PARAGRAPH_\nKANDU ble stiftet i 1996 i forbindelse med at datatreffet The Gathering (TG) skulle flytte inn i Vikingskipet, og fra den tiden har tiln\xc3\xa6rmet alle deltakere p\xc3\xa5 arrangementet v\xc3\xa6rt regnet som medlem av organisasjonen. En \xc3\xa5rlig kontingent blir trukket fra deltakeravgiften. I oktober 2004 ble det avholdt en generalforsamling hvor det ble valgt et nytt styre og vedtatt at forholdet mellom TG og KANDU skulle formaliseres._NEWLINE_I desember 2004 ble det avholdt en ekstraordin\xc3\xa6r generalforsamling i KANDU for innmelding i Hyperion._NEWLINE_I januar 2005 ble det avholdt en ekstraordin\xc3\xa6r generalforsamling hvor det utarbeidet en rekke dokumenter, deriblant nye vedtekter og et langtidsprogram. Begge disse dokumentene definerte klart rollene i organisasjonen, og endret maktflyten. Blant annet ble det bestemt at organisasjonen skulle ha en kontrollkomit\xc3\xa9, men kontrollkomiteen hadde ingen medlemmer frem til ordin\xc3\xa6r generalforsamling i oktober 2005.\n_START_SECTION_\nAktiviteter\n_START_PARAGRAPH_\nOrganisasjonens hovedvirksomhet var \xc3\xa5 arrangere datatreffet TG hvert \xc3\xa5r, men etter hvert begynte medlemmene \xc3\xa5 ytre \xc3\xb8nsker om ogs\xc3\xa5 andre medlemsaktiviteter. Organisasjonen vedtok derfor at den i 2006 skulle arbeide for \xc3\xa5 tilby medlemsaktiviteter utover The Gathering, og startet i den forbindelse filmkvelder, grillkvelder og annen sosiale aktiviteter i Oslo.\n_START_SECTION_\nLokallag\n_START_PARAGRAPH_\nFrem til 2004 jobbet KANDU med \xc3\xa5 fors\xc3\xb8ke \xc3\xa5 etablere lokallag. Organisasjonen \xc3\xb8nsket opprinnelig \xc3\xa5 opprette forbindelse og samarbeid med ulike datatreff-milj\xc3\xb8er over hele landet. Etter hvert ble KANDUs organisasjonsstruktur endret, og punktet om lokallag ble str\xc3\xb8ket fra vedtektene. De to gjenlevende lokallagene (KANDU Buskerud, n\xc3\xa5 Dataforeningen i Ringerike) og KANDU \xc3\x85rdal blir ikke regnet som medlemmer i KANDU sentralt da disse har v\xc3\xa6rt inaktive over lenger tid.'